མི་བདུད་འབྱམས་པ་ཁྲག་མགོ་

བོན་གྱི་མི་བདུད་འབྱམས་པ་ཁྲག་མགོ་ནི །
ལོ་རྒྱུས་དྲ་བ་དམར་ནག་གི་རྒྱུད་དོན་ལྟར་འཆད་པ་ལ། བཞི་བཅུ་རྩ་ལྔ་ཐེག་པའི་ཡང་གོང༌། ས་འོད་དཀར་ལ་ལྗོན་སྟེང་ན། གནས་གསས་དབྱིངས་རུམ་ཐུགས་ཀྱི་སྤྲུལ་པ་ལས། གཡུའི་བྱིལ་བུ་ལུག་རྫི་མོ་གཅིག་གནམ་ནས་ས་ལ་སྤྲུལ་ལོ། དེའི་ཞལ་ནས་ཧ་དང་ཧི་ཞེས་བརྗོད་པས། འབྱུང་བ་ལྔའི་སྙིང་པོ་ལས། གཞའ་དང་སྤྲིན་དུ་བྱུང་བ་དེའི་བཅུད་ལས་རིན་པོ་ཆེ་ཡི་སྒོ་ང་གཅིག་བརྡོལ་བ་ལས། སྟག་བདུད་གེ་ཏ་བྱུང༌། སྟག་བདུད་གེ་ཏའི་རྒྱུད་ལས་བྱུང་བའི་གེ་ཏ་ཁྲི་འདུལ་ཐང་པོ་དང༌། ན་ལྕམ་མགྲིན་རིང་མ་གཉིས་བཤོས་པ་ལས། མི་བདུད་འབྱམས་པ་ཁྲག་མགོ་བྱུང་ངོ༌། དེས་མི་ཡི་སྲོག་ལ་བདུད་དུ་བྱེད། ཕྱུགས་ལ་གཅན་དུ་བྱེད། ཡོད་ཁམས་ཀུན་ལ་གནོད་ཅིང་འཚེ་བར་བྱེད་པའི་གཞི་བླངས་སོ། རུ་བཞི་ལྷའི་སྤྲུལ་པ་ལྷ་བོ་ལྷ་སྲས་ཀྱིས་གཉེར་དུ་གཏད་ནས། བོན་དང་གཤེན་གྱི་སྒྲ་བླར་བསྐོས་སོ། ཧྲིས་པ་གྱེར་མེད་ཀྱིས་དབལ་གསས་རྔམ་པའི་སྐུ་རུ་བཞེངས་ཏེ། བཀའ་སྒོ་དམ་བརྡར་མཛད༌ནས་བསྟན་པ་སྲུང་བའི་དཔལ་མགོན་དུ་མངའ་གསོལ་ལོ།  ཁྱད་པར་དུ་རྒྱལ་བ་གཉིས་པ་མཉམ་མེད་ཆེན་པོའི་སྐྱེས་རབས་དགུ་ཡི་སྲུང་མར་མཛད་པ་ཡིན་པར་གསུངས། སྒོས་སུ་དཔལ་གཤེན་བསྟན་སྨན་རི་བའི་བསྟན་དང་བསྟན་འཛིན་རྣམས་ཀྱི་འཕྲིན་ལས་འབད་མེད་དུ་སྒྲུབ་པའི་དམ་བཅས་ནས་བསྟན་པའི་སྲུང་མ་གཙོ་བོར་བསྐོས་པའོ། །